**Apstiprināti**

ar Ķekavas novada domes

2024.gada ………….. sēdes

lēmumu Nr. … (protokols Nr. …./2024.)

**Saistošie noteikumi Nr…/2024**

**Ķekavas novada sabiedriskās kārtības noteikumi**

*Izdoti saskaņā ar*

*Pašvaldību likuma 45. panta pirmās daļas 1. punktu,*

*Administratīvās atbildības likuma 2. panta ceturto daļu un*

*Pirotehnisko izstrādājumu aprites likuma 17. panta piekto daļu*

**I. Vispārīgie jautājumi**

1. Saistošie noteikumi (turpmāk – noteikumi) nosaka prasības sabiedriskās kārtības nodrošināšanai publiskās vietās Ķekavas novada administratīvajā teritorijā, kā arī administratīvo atbildību par noteikumu pārkāpšanu, nosakot administratīvos pārkāpumus un par tiem piemērojamos administratīvos sodus.

2. Noteikumos lietoto terminu skaidrojums:

2.1. publiska vieta – jebkura vieta Ķekavas novada administratīvajā teritorijā, kas, neatkarīgi no tās faktiskās izmantošanas vai īpašuma formas, kalpo sabiedrības kopējo vajadzību un interešu nodrošināšanai, un, kas par maksu vai bez maksas ir pieejama ikvienai fiziskajai personai, kura nav attiecīgās vietas īpašnieks, tiesiskais valdītājs, turētājs, algots darbinieks vai cita persona, kuras atrašanās attiecīgajā vietā ir saistīta ar darba pienākumu izpildi, pasākuma organizēšanu vai ir uz uzņēmuma līguma pamata;

2.2. zaļā zona – Ķekavas novada administratīvajā teritorijā publiskā lietošanā esošas dabas teritorijas (piemēram, zālāji, meži, pļavas, parki, dārzi, skvēri, alejas, koku rindas, ielu un ceļu apstādījumi, bērnu rotaļu laukumi, peldvietas, kapsētas, laukumi, stadioni);

2.3. ubagošana – naudas, pārtikas vai citu materiālu vērtību lūgšana garāmgājējiem vai garāmbraucējiem publiskā vietā aktīvā vai pasīvā veidā, izrādot nabadzību vai citādā veidā mēģinot iežēlināt garāmgājējus vai garāmbraucējus;

2.4. sīkie sadzīves atkritumi – izsmēķi, sērkociņi, papīri, pārtikas produkti, to atliekas un tamlīdzīgi atkritumi.

**II. Aizliegumi un ierobežojumi**

3. Aizliegts izmantot uguņošanas ierīces un skatuves pirotehniskos izstrādājumus laikā no plkst. 23.00 līdz 6.00, izņemot normatīvajos aktos noteiktās svētku, atceres un atzīmējamās dienās līdz plkst. 01.00. Publisku pasākumu laikā Ķekavas novada pašvaldība (turpmāk – pašvaldība) var noteikt citus ierobežojumus uguņošanas ierīču un skatuves pirotehnisko izstrādājumu izmantošanai.

4. Ķekavas novada pilsētās un ciemu teritorijās publiskās vietās personām aizliegts:

4.1. mitināties (nakšņot, gulēt u.tml.);

4.2. kurt ugunskurus ārpus šim nolūkam norādītām vietām, bez saskaņošanas ar zemes īpašnieku vai tiesisko valdītāju;

4.3. pārvietoties ar motorizētajiem transportlīdzekļiem un novietot tos zaļajā zonā, izņemot specializēto dienestu transportlīdzekļus dienesta kompetencē esošu darbību veikšanai;

4.4. novietot teltis ārpus šim nolūkam norādītām vietām, bez saskaņošanas ar zemes īpašnieku vai tiesisko valdītāju;

4.5. piegružot teritoriju ar sīkiem sadzīves atkritumiem.

5. Ķekavas novada administratīvajā teritorijā publiskās vietās personām aizliegts ubagot.

**III. Noteikumu izpildes kontrole un atbildība par noteikumu neievērošanu**

6. Kontrolēt noteikumu izpildi un veikt administratīvā pārkāpuma procesu līdz lietas izskatīšanai ir tiesīgas veikt pašvaldības policijas amatpersonas.

7. Par noteikumu prasību neievērošanu lietas izskata un lēmumus pieņem pašvaldības policijas amatpersonas vai pašvaldības Administratīvā komisija.

8. Visos gadījumos administratīvo pārkāpumu lietas par noteikumu pārkāpumiem, ko izdarījušas nepilngadīgas personas Ķekavas novada administratīvajā teritorijā, izskata pašvaldības Administratīvās komisijas bērnu lietu apakškomisija.

9. Par noteikumu 4. un 5. punktā noteikto prasību neievērošanu fiziskām un juridiskām personām piemēro brīdinājumu vai naudas sodu no divām līdz piecdesmit naudas soda vienībām.

**IV. Noslēguma jautājums**

10. Noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.

Domes priekšsēdētājs: (\*PARAKSTS) J. Žilko

**Saistošo noteikumu Nr…/2023**

**“Ķekavas novada sabiedriskās kārtības noteikumi”**

**paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Mērķis un nepieciešamības pamatojums | * 1. Saistošo noteikumu (turpmāk – noteikumi) mērķis ir noteikt tiesisku regulējumu, kas nodrošinātu sabiedrisko kārtību.   2. Lai regulējums būtu saistošs visām fiziskām un juridiskām personām Ķekavas novada administratīvajā teritorijā – tas nosakāms ar ārēju normatīvu aktu.   3. Noteikumu izdošanas ieguvumi – ierobežojumu noteikšana attiecībā uz uguņošanas ierīču un skatuves pirotehnisko izstrādājumu izmantošanu attiecībā uz miera traucēšanas gadījumiem rada vienotu regulējumu pašvaldības administratīvajā teritorijā. Papildus aizliegumi par publiskās teritorijas izmantošanu (ubagošana, piegružošana ar sīkiem sadzīves atkritumiem, ugunskuru izmantošana utt.) veicina pievilcīgu ainavu un sanitāro tīrību apdzīvoto vietu teritorijās, kas ir gan pašvaldības administratīvās teritorijas iedzīvotāju, gan īpašnieku un valdītāju interesēs. Attiecīgi nodrošinot iedzīvotāju kopējās publiskās intereses dzīvot labiekārtotā un sanitāri tīrā teritorijā. |
| 2. Fiskālā ietekme uz pašvaldības budžetu | * 1. Precīzu fiskālo ietekmi uz pašvaldības budžetu noteikt nevar.   2. Tā kā noteikumi paredz arī administratīvo atbildību par to neievērošanu, budžetā var rasties ieņēmumi no noteikumos paredzētajiem administratīvajiem sodiem.   3. Citas budžeta pozīcijas pašvaldībai netiks ietekmētas, jo nav nepieciešama jaunu institūciju vai darba vietu izveide vai esošo institūciju kompetences paplašināšana, lai nodrošinātu noteikumu izpildi.   4. Noteikumu izpildei nav nepieciešams veidot jaunas institūcijas un/vai jaunas darba vietas. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | * 1. Sabiedrības mērķu grupa, uz kuru attiecināms noteikumu tiesiskais regulējums, ir visas fiziskas un juridiskas personas Ķekavas novada administratīvajā teritorijā.   2. Sociālā ietekme – uzlabosies sabiedriskā kārtība un drošība.   3. Ietekme uz vidi – noteikumu pieņemšana nodrošinās vides sakārtošanu.   4. Ietekme uz iedzīvotāju veselību – nav attiecināms.   5. Ietekme uz uzņēmējdarbības vidi Ķekavas novada administratīvajā teritorijā – nav attiecināms. Noteikumi neatstās tiešu ietekmi uz uzņēmējdarbības vidi Ķekavas novada administratīvajā teritorijā. |
| 4. Ietekme uz administratīvajām procedūrām un to izmaksām | * 1. Institūcija, kurā privātpersona var vērsties noteikumu piemērošanā, ir Ķekavas novada pašvaldības (turpmāk – pašvaldība) policija.   2. Noteikumu projekts neskar administratīvās procedūras un nemaina privātpersonām veicamo darbību līdzšinējo kārtību.   3. Pašvaldības policija veic noteikumu ievērošanas kontroli un administratīvā pārkāpuma procesu par pārkāpumu līdz administratīvā pārkāpuma lietas izskatīšanai.   4. Administratīvā pārkāpuma procesus izskata pašvaldības policijas amatpersonas, Administratīvā komisija vai Administratīvās komisijas bērnu lietu apakškomisija.   5. Pašvaldības policijas amatpersonas, Administratīvās komisijas vai Administratīvās komisijas bērnu lietu apakškomisijas lēmumus var pārsūdzēt tiesā Administratīvā procesa likumā noteiktajā kārtībā.   6. Paredzētās administratīvo procedūru izmaksas – nav paredzētas.   7. Papildus izmaksas attieksies tikai uz tām fiziskām un juridiskām personām, kuras būs pārkāpušas noteikumu prasības un kurām būs piemērots administratīvais sods – naudas sods. |
| 5. Ietekme uz pašvaldības funkcijām un cilvēkresursiem | * 1. Noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci.   2. Noteikumi izstrādāti pamatojoties uz Pašvaldību likuma 45. panta pirmās daļas 1. punktu. |
| 6. Informācija par izpildes nodrošināšanu | * 1. Noteikumu izpildē nav paredzēta jaunu institūciju izveide vai esošo likvidācija, reorganizācija. Izpildei nepieciešamie resursi tiek paredzēti pašvaldības budžeta ietvaros.   2. Noteikumu izpildi nodrošina pašvaldības policija, Administratīvā komisija un Administratīvās komisijas bērnu lietu apakškomisija. |
| 7. Prasību un izmaksu samērīgums pret ieguvumiem, ko sniedz mērķa sasniegšana | * 1. Noteikumi ir atbilstoši iecerētā mērķa sasniegšanas nodrošināšanai un paredz tikai to, kas ir vajadzīgs mērķa sasniegšanai, pašvaldības autonomās funkcijas izpildei, nosakot samērīgas prasības mērķa sasniegšanai, lai noteiktu sabiedriskās kārtības noteikumus Ķekavas novadā, kā arī atbildību par noteikumu neievērošanu.   2. Pašvaldības izraudzītie līdzekļi ir leģitīmi, un rīcība ir atbilstoša augstākstāvošiem normatīviem aktiem. Noteikumos ir paredzēta administratīvā atbildība – brīdinājums vai naudas sods.   3. Administratīvais sods paredzēts ar mērķi – atturēt personas no pārkāpumu izdarīšanas, aizstāvēt pārējo iedzīvotāju tiesības dzīvot drošā vidē. |
| 8. Izstrādes gaitā veiktās konsultācijas ar privātpersonām un institūcijām | * 1. Noteikumu izstrādes procesā notikušas konsultācijas ar to izpildes nodrošināšanā iesaistītajām institūcijām.   2. Sabiedrības viedokļa noskaidrošanai saistošo noteikumu projekts publicēts pašvaldības tīmekļa vietnē www.kekava.lv, termiņš viedokļu iesniegšanai – no 2024.gada \_\_.februāra līdz 2024.gada\_\_.martam. Par noteikumu projektu viedokļi tika/netika saņemti. |

Domes priekšsēdētājs: (PARAKSTS\*) J. Žilko

**\*ŠIS DOKUMENTS IR ELEKTRONISKI PARAKSTĪTS AR DROŠU**

**ELEKTRONISKO PARAKSTU UN SATUR LAIKA ZĪMOGU.**